Regering spook met oormaat entstof: ‘Min wil dit hê’   Duisende dosisse van die Pfizer-entstof kom in Suid-Afrika aan. (Foto: Twitter) Die regering is bekommerd dat 100 000 dosisse Covid-19-entstof vernietig sal moet word, aangesien dit aan die einde van Maart verval en min mense skynbaar nog ingeënt wil word. Minder as helfte van die Suid-Afrikaners het al ten minste een dosis van die entstof ontvang. “In hierdie stadium lyk dit waarskynlik dat hierdie dosisse vernietig sal moet word, ondanks ŉ klein toename in die getal mense wat die afgelope tyd aangemeld het om ingeënt te word. Dit sal baie jammer wees en ons doen alles in ons vermoë om dit te verhoed,” het dr. Joe Phaahla, minister van gesondheid, Vrydag tydens ŉ webinaar gesê. Hy is egter nog meer bekommerd oor die getal dosisse wat in Junie en Julie verval, aangesien selfs meer entstof dan vernietig sal moet word indien Suid-Afrikaners teen die huidige koers opdaag om ingeënt te word. Al die dosisse wat binnekort verval, is Pfizer-produkte. Dit is omdat Johnson & Johnson ŉ veel langer rakleeftyd het. Die regering het tans meer as 20 miljoen dosisse van albei verskaffers in voorraad. Volgens die departement se syfers is sowat 45% van die volwasse bevolking tot dusver ingeënt. Dit sluit egter dié wat net een dosis ontvang het, in. Die getal mense wat weekliks in Suid-Afrika ingeënt word, het ook drasties afgeneem, van 461 000 tydens die eerste week van Desember tot 64 000 tydens die eerste week van Maart. Teen einde Augustus verlede jaar is meer as 1 miljoen mense per week ingeënt. Dr. Joe Phaahla, minister van gesondheid. Wat die provinsies betref, het die Oos-Kaap, Wes-Kaap, Limpopo en Vrystaat tans net-net meer as 50% van hul bevolking ingeënt. In KwaZulu-Natal is net 41% van die bevolking ingeënt en in Mpumalanga net 42% van die bevolking. Gauteng het die grootste getal mense wat reeds ingeënt is (meer as 5 miljoen), maar minder as die helfte (45%) van die bevolking het reeds die entstof gekry. Phaahla sê Suid-Afrika probeer nou kyk of hy die entstowwe wat in Junie begin verval aan ander lande, wat ŉ tekort aan entstowwe ervaar, kan gee, met die doel om later weer nuwer dosisse van dieselfde lande terug te kry, indien die vraag na entstowwe in Suid-Afrika weer begin toeneem. “Die eerste mikpunt is natuurlik om meer mense te kry om ingeënt te word.” Dr. Nicholas Crisp, direkteur-generaal van gesondheid, sê daar is veral ŉ lae opkoms onder mense tussen 18 en 34 jaar oud en slegs 30% van dié ouderdomsgroep is al ingeënt. “Dit is belangrik om te noem dat die meerderheid van die pasiënte wat met Covid-19 in die hospitaal opgeneem word, nie ingeënt is nie. Daarom moet Suid-Afrikaners aangemoedig word om die inenting te kry.” Volgens Crisp is die meeste mense wat tans opdaag vir inentings dié wat voorheen ingeënt is en nou ŉ opvolgdosis wil kry. “Ons sien bitter min mense wat vir die eerste keer ingeënt wil word.”